정조 12년
戊申三月初二日午時上詣北苑齋宿入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校直提學李秉模檢校直閣金憙徐鼎修鄭東浚待敎尹行任直閣鄭大容以次侍立上具戎服乘輿出賓陽門由靑陽門詣春塘臺降輿御暎花堂上曰李判府事率勳臣子孫入侍事分付台榮承命出傳判府事李在協率忠勳都事吳泰詹文兼吳泰賢幼學吳泰元吳學秀能麽兒郞廳朴向榮業幼朴萬榮幼學李瑞運李儒碩永禧殿令趙觀鎭幼學趙用鎭趙雲翊趙雲羽業儒趙咸鎭副司果朴宗珪幼學朴宗理朴宗愚及第朴崙壽幼學朴榮壽朴最壽朴台壽前水使金麟瑞司果金宗洙內乘金宗淳幼學李鼎會李煐宣傳官李謙會前牧使李在亨幼學李在咸李在紹李來鉉李樂鉉敎鍊官李在愼業儒李在寧活人別提南愼五幼學南志賢部將洪疇九幼學李之漢以次入侍在協進前曰日氣雖曰陽和勞動移次聖體若何上曰一樣矣昨日所下綸音果已謄頒於諸勳臣家耶在協曰已謄頒矣上曰今逢舊甲略施追錄之典予懷尙覺愴想況卿等之心乎在協曰臣家前後所被恩典逈出尋常至於今番特命賜祭尤切榮感矣上曰旣非元勳又非大臣而卿爲大臣故致祭矣仁平忠厚有德予聞知而卿祖必有積德矣在協曰聖敎及此尤不勝感泣矣上曰豐原家今有後祀誠多幸矣在協曰聞金吾防啓云似難卽爲擧行矣上曰趙潞鎭放送草記俄已啓下卿未及知之乎嫡長派旣命免坐復官則潞鎭諸弟亦當同爲蒙放矣此事予自丙申已有意未果矣日前諸大臣同辭贊成若無異議予心尤以爲幸矣在協曰丙申年果有收議之擧矣盛德及此若使豐原有靈想必感泣於冥冥之中矣上曰忠勳子孫次次各奏姓名而朝官陞殿儒武進對於階上可也泰詹等以次進前仰奏職姓名訖上敎泰詹曰爾是元勳之血孫乎在協曰泰詹父彦耉卽元勳之繼子矣上曰旣逢今年且有職名畀一邑而使有官享好矣判府事以此意分付銓曹可也在協曰渠方見帶勳都多有修擧姑待了事後當分付銓曹使之除邑矣上敎學秀曰爾是誰子對曰吳泰詹之子矣上曰作人甚妙必決科矣昨日陞補見之乎對曰昨果見之矣上命學秀誦奏陞試所製賦一句在協曰靈城君嫡長無成人者只有童子一人故來待矣上曰使院隷率來可也童蒙朴憶曾進前上敎憶曾曰爾年幾何對曰十二歲矣上曰讀何書對曰始學孟子矣上命憶曾誦所學孟子三大文上曰爾若做官君號當云何對曰當爲靈平君矣上曰何以知其爲靈平耶對曰養外家卽坡平尹氏故也上曰此兒姑令留待可也敎向榮曰予於爾家事常有耿耿而爾家無立朝之人故尙未一諭矣靈城之勳業眷遇世皆知之而於予心別有感激不忘之私判府事則能知此事乎在協曰臣則雖知故重臣之有樹立而未能詳知矣上曰卽乙卯以前事也不可但以樹立言矣敎瑞運曰爾是咸恩之幾世孫乎對曰曾孫矣上曰此人外貌甚好尙未沾祿可惜矣敎儒碩曰爾是瑞運之子乎對曰然矣上曰何人之婿乎對曰惠郞曺允精之婿矣上曰爾婦家能筆爾亦應學習矣試爲書進也儒碩承命書進楷字六字敎觀鎭曰豐原家今有後嗣爾心想多愴幸矣潞鎭輩上來後善爲置身也敎用鎭曰爾曾入於別薦中乎對曰幸蒙天恩免爲勸武矣上曰免勸武何可曰天恩乎敎雲翊曰爾是誰子對曰趙觀鎭之子矣上曰此人甚嘉可占其家之不替矣何人之婿乎對曰故承旨李得一之婿矣敎宗珪曰與忠臣朴泰輔爲幾寸親乎對曰朴泰輔爲臣傍祖而臣之高祖故大提學泰尙卽泰輔之四寸矣上曰忠臣之家故勳臣復出矣敎崙壽曰爾是年前柑製恩賜者姑未放榜則何得曰及第乎敎麟瑞曰爾家本是兩班而今則快爲士夫矣爾子幾人登科乎對曰三人皆登科而長子宗洙以禁軍時蒙出六次子宗源在鄕未上來末子宗淳方爲內乘矣上曰宗洙尙未爲實職乎仍敎在協曰彦城事前後褒嘉予意有在蓋其炳幾輸忠有勝於敵愾奏功故也其在樹風聲振人心之道今欲特差宗洙爲宣傳官卿意何如在協曰參上參下未經實職直拜宣傳在政格似過矣而特敎則尤是曠絶之恩矣上曰麟瑞亦當爲兵使矣在協曰履歷則然矣上曰其子之爲宣傳大勝於其父之爲兵使矣敎鼎會曰完春子孫只爾等三人乎在協曰適因言端敢達矣去臘貶坐時因兵判之錯認宣傳官尹頤東李周鳳李謙會三人混置中考已經都政今無可論而其中李謙會則以應出六之人坐此尙不得陞六云矣上曰追聞其事實欲爲下敎矣卿言又如此中考勿施後日政陞遷可也出擧條敎在咸曰爾是判府之從弟乎對曰然矣敎在紹曰爾曾入格於節製而入侍者乎對曰然矣敎來鉉曰頃於殿講日見爾予甚嘉之判府事可謂有福矣敎樂鉉曰爾是誰子在協曰此是李在簡之子矣上曰曾見於童蒙入侍矣漸善長矣重臣果有心德生子之善能如此乎見其子可謂以其父之有心德耶在協曰在簡人或以爲有謀而其實則不然矣上曰與卿同乎在協曰規模雖差殊而無謀則同矣敎愼五曰爾祖忠節想猶澟然今逢戊申如汝者宜乎除邑矣爾祖有庶叔之同時殉節者云然否愼五曰非臣祖之庶叔卽忠愍公李鳳祥之叔父矣上曰然乎其文跡有可考者乎對曰臣家有表忠祠志矣上命持入仁浩讀奏李弘茂事蹟鍾秀曰臣亦稔知此事常以謂尙未褒奬爲欠典矣上命允大書傳敎曰忠愍公李鳳祥叔弘茂當戊申之賊入淸閫也特立不跪挺刃交加終不屈拘囚六日而死此非殉身而何節義澟然可謂是叔是姪特以尙未褒揚人多未詳實蹟之如許豈非欠事李弘茂褒奬之典在所不已令該曹議于大臣稟處上敎在協曰表忠祠志改之爲宜序文則使金鍾秀製之好矣敎疇九曰年今幾何對曰二十歲矣上曰與其父儆恰似矣爾爲部將今日謝恩乎對曰晩聞除職之報故未及肅謝矣敎之漢曰爾是贈大司憲李述原之幾世孫而與昨日初仕人之淳爲幾寸乎對曰述原之曾孫之淳之四寸矣上曰致祭欲於何間受之乎對曰下鄕後卽欲祗受矣在協曰昨聞其言欲於二十三日殉節時爲之云矣上曰三忠祠致祭果使道伯設行於三忠殉節之日乎仁浩曰昨已分付禮曹以此意行關於錦伯矣敎在協曰卿家欲於何日受祭乎在協曰元勳家受祭後欲次第擧行而臣等伏蒙念舊之恩倍切感激之誠欲與諸勳家子孫聯進謝箋矣上曰似然矣昔在先朝是年有受箋於勳臣之事退考日字以其日爲之則尤似不偶矣進箋日今日入侍諸人無遺進參可也命書傳敎曰今日召見戊申忠勳子孫出於感舊紀故之意昨日綸音有難取捨雖不下敎今日見彦城之子大抵彦城之功勝於汗馬之勞不有是擧孰得以詳知賊情每於彦城家收錄必斷斷不置者意豈徒然越薦而不做官豈不太無實前水使金麟瑞子司果金宗洙宣傳官窠特爲口傳單付使之帳殿謝恩一以示奬拔之擧一以爲聳瞻之方入侍朝官及儒武豈可無示意之事文蔭儒各賜紙筆墨武臣則給弓子一張上曰承旨於諸人所聽處讀諭可也上曰朴憶曾特給筆二十枝紙五卷墨五丁小紙書與靈平二字可也上命諸人先退敎曰所下賞格都封以送于李判府事使之分傳諸人處以此意分付可也在協曰故相臣李宗城議諡從速擧行事旣有成命矣故宰臣李彝章議諡亦當同爲擧行而諡狀姑未修正云係是特恩則或有無諡狀擧行之例故敢達矣上曰依爲之出擧條命在協先退鍾秀曰臣今因戊申效節人表章事適有目擊者故敢達矣向來領相以贈參判金鼎運事蹟陳達之後近始得見鼎運所寄陜川將校咸萬重諺札及諺札紙背萬重諺筆答書則其登時感悟之意背逆向順之計令人不覺擊節歎賞況其卒成斷索覆帳禽獲賊魁之功者皆由於此札則泯沒終可惜且湖嶺吏校亦皆蒙表章之典則此人尤不當獨漏其於激礪嶺俗聳動瞻聆之道所關亦似不細故敢達矣上曰褒贈一款議于大臣稟處可也出擧條上曰未肅拜與老病摠管許遞與未差之代令該曹口傳差出出榻敎上下標信一面曰訓鍊大將李敬懋使之祗受北營入直軍率領札駐於北營事分付允大承命出分付小頃宣傳官李周鳳還納標信奏曰訓將雖不得不祗受標信身病甚重不得擧行云矣允大曰將臣之領軍何等重大而訓鍊大將李敬懋旣受標信之後乃敢以病重不得領軍之意附奏於宣傳官揆以事面萬萬駭然從重推考何如上曰依爲之出擧條允大曰宣傳官李周鳳旣奉標信傳授訓將之後乃敢以不緊說話歸奏帳殿事體所在萬萬駭然所當重勘而本院請推之外無他可施之罰何以爲之乎上曰拿處可也出擧條命書傳敎曰訓將事誠無奈矣古人所期袵革此人一心釣譽平生揣摩惟在難矣二字前此種種怪擧皆從此出歲初動駕乘轎赴陣無嚴極矣伊後賓筵日登陛忽作蹣跚之狀駭悖甚矣責飭之敎不翅截嚴而迷不知悛甚至有自公堂徑出闕外之擧特不脫帽袍之李文源非不欲亟加重典以尊朝綱遞罷適所以副其望罰止置對意在裁抑及其放出又欲逡巡於詣宮領軍之時云而置之更不皁白矣自是乍出乍入以至今日稱病言送之事而殆近戱劇又敢附說病狀於標信宣傳官有一於此厥罪難赦歷數前後所爲貽辱朝廷莫甚於此是豈常性人所爲副其望自副其望尊朝綱自尊朝綱豈可因一驕帥啓曰後難言之弊乎勘罪之止此亦出於罪罪人人之意訓鍊大將李敬懋爲先刊削仕版雖於收敍之後更勿備擬於將任之望事令廟堂知悉上曰訓鍊大將出代間都提調摠察從事官發牌聽傳敎出榻敎日暮時至允大跪告環衛軍兵懸燈取稟上曰知道行禮時至上具翼善冠衮龍袍乘輿詣冽泉門外降輿就板位行四拜禮乘輿還詣暎花堂小頃乘輿出靑陽門入賓陽門還內諸臣退出